ธปท.เผยยังไม่มีสถาบันการเงินแจ้งปิดทำการ
ธปท.ยืนยันยังไม่มี สถาบันการเงิน-ธนาคารพาณิชย์ แจ้งปิดทำการหลังเกิดเหตุระเบิดราชประสงค์
17 ส.ค. 2558

ธปท.ยืนยันยังไม่มี สถาบันการเงิน-ธนาคารพาณิชย์ แจ้งปิดทำการหลังเกิดเหตุระเบิดราชประสงค์
เมื่อวันที่ 17 ส.ค.ธนาคารแห่งประเทศไทย (ธปท.) แจ้งว่า ขณะนี้ยังไม่มีการแจ้งปิดทำการสถาบันการเงินหรือธนาคารพาณิชย์ จากกรณีเกิดเหตุระเบิดแถวแยกราชประสงค์แต่อย่างใด 
"ตอนนี้ธปท.ยังรอติดตามผลกระทบและรายละเอียดของเหตุการณ์ระเบิดอยู่ ขณะเดียวกันก็รอฟังคำสั่งของคณะรักษาความสงบแห่งชาติ (คสช.) ด้วย ดังนั้น ในตอนนี้จะยังไม่ประกาศให้หยุดทำการแต่อย่างใด เพราะถ้าไม่ได้เกิดผลกระทบอะไรรุนแรงจนเป็นวงกว้างสถาบันการเงินก็ไม่ควรปิดทำการ"แหล่งข่าวธปท.ระบุ
ด้าน ม.ร.ว.ปรีดิยาธร เทวกุล รองนายกรัฐมนตรี ปฏิเสธกระแสข่าวรัฐบาลสั่งปิดธนาคาร สถาบันการเงินและตลาดหลักทรัพย์แห่งประเทศไทย โดยยืนยันว่าทั้งหมดยังคงเปิดให้บริการประชาชนตามปกติในวันที่ 18 ส.ค. 
อย่างไรก็ตามยังไม่สามารถประเมินความเสียหายทางเศรษฐกิจจากเหตุระเบิดที่เกิดขึ้นได้และคงต้องขอติดตามสถานการณ์ที่เกิดขึ้นอย่างใกล้ชิดก่อนว่าจะมีผลกระทบอย่างไร
ทั้งนี้ขอประณามคนก่อเหตุโหดร้ายกับคนไทยและประเทศไทยมาก